Uznesenie Súdneho dvora (piata komora) z 18. júna 2012 – Amorim Energia BV/Ministério das Finanças e da Administração Pública
(vec C-38/11)
„Článok 104 ods. 3 prvý pododsek rokovacieho poriadku – Články 49 ZFEÚ a 54 ZFEÚ – Články 63 ZFEÚ a 65 ZFEÚ – Smernica 90/435/EHS – Článok 3 ods. 2 – Daňová právna úprava – Daň z príjmov právnických osôb – Zdanenie dividend – Zrážková daň – Oslobodenie od dane – Držba minimálneho podielu v spoločnosti, ktorá vypláca dividendy – Podmienky – Minimálne obdobie nepretržitej držby uvedeného podielu – Podmienky – Tuzemské a cudzozemské spoločnosti príjemcovia – Rozdielne zaobchádzanie“
1.                     Voľný pohyb kapitálu a sloboda platieb – Ustanovenia Zmluvy – Pôsobnosť – Vnútroštátna právna úprava týkajúca sa obchodných
podielov na základnom imaní podniku zodpovedajúcich vkladom s úmyslom jedine uskutočniť finančnú investíciu bez úmyslu ovplyvňovať
jeho riadenie a kontrolu – Zahrnutie – Neuplatniteľnosť ustanovení upravujúcich slobodu usadiť sa (článok 63 ZFEÚ) (pozri
body 37 – 39)
2.                     Voľný pohyb kapitálu a sloboda platieb – Obmedzenia – Daňová právna úprava – Daň z príjmov právnických osôb – Zdanenie dividend,
ktoré vypláca spoločnosť usadená v tuzemsku spoločnosti usadenej v cudzozemsku s obchodným podielom na základnom imaní vyplácajúcej
spoločnosti vyšším ako 10 %, ale nižším ako 20 % – Oslobodenie dividend vyplatených spoločnostiam, ktoré sú akcionármi s rovnakým
druhom obchodného podielu a sú usadené v tuzemsku, od dane – Neprípustnosť – Hranice – Neutralizovanie dôsledkov takéhoto
obmedzenia voľného pohybu kapitálu dohodou o zamedzení dvojitého zdanenia – Posúdenie vnútroštátnym súdom (články 63 ZFEÚ
a 65 ZFEÚ) (pozri body 52 – 69, bod 1 výroku)
3.                     Voľný pohyb osôb – Sloboda usadiť sa – Daňová právna úprava – Daň z príjmov právnických osôb – Zdanenie dividend – Vrátenie
zrážky pri zdroji uplatňujúcej sa na dividendy vyplatené spoločnosťou usadenou v tuzemsku spoločnosti usadenej v inom členskom
štáte pod podmienkou, že táto druhá spoločnosť má obchodný podiel zodpovedajúci viac ako 20 % základného imania nepretržite
počas dvoch rokov – Oddialenie odstránenia dvojitého zdanenia dividend – Neprípustnosť – Hranice – Neutralizovanie dôsledkov
takéhoto obmedzenia voľného pohybu kapitálu dohodou o zamedzení dvojitého zdanenia – Posúdenie vnútroštátnym súdom (články 49
ZFEÚ a 54 ZFEÚ) (pozri body 70 – 84, bod 2 výroku)
Predmet
Návrh na začatie prejudiciálneho konania – Supremo Tribunal Administrativo – Výklad článkov 63 ZFEÚ a 65 ZFEÚ – Vnútroštátna
právna úprava, podľa ktorej dividendy vyplácané cudzozemským spoločnostiam podliehajú menej výhodnému daňovému režimu ako
dividendy vyplácané tuzemským spoločnostiam – Požiadavka dlhšieho minimálneho obdobia vlastníctva akcií a vyššieho minimálneho
obchodného podielu vzťahujúca sa na cudzozemské spoločnosti
Výrok
1.
Články 63 ZFEÚ a 65 ZFEÚ bránia právnej úprave členského štátu, ako je tá, o ktorú ide vo veci samej, ktorá neumožňuje spoločnosti
so sídlom v inom členskom štáte, ktorá má v spoločnosti so sídlom v Portugalsku podiel vyšší ako 10 %, ale nižší ako 20 %,
uplatnenie oslobodenia od dane vyberanej zrážkou pri zdroji z dividend vyplácaných spoločnosťou so sídlom v Portugalsku a podriaďuje
tak tieto dividendy dvojitému hospodárskemu zdaneniu, hoci v prípade, ak sú dividendy vyplácané spoločnostiam, ktoré sú akcionármi
so sídlom v Portugalsku a majú rovnaký druh podielu, takéto dvojité hospodárske zdanenie nenastáva. Ak sa členský štát odvoláva
na dohodu o zamedzení dvojitého zdanenia uzatvorenú s iným členským štátom, vnútroštátnemu súdu prislúcha, aby zohľadnil takúto
dohodu a prípadne preveril, či umožňuje neutralizovanie účinkov obmedzenia voľného pohybu kapitálu.
2.
Články 49 ZFEÚ a 54 ZFEÚ bránia právnej úprave členského štátu, ako je tá, o ktorú ide vo veci samej, ktorá umožňuje spoločnosti
so sídlom v inom členskom štáte, ktorá má v spoločnosti so sídlom v Portugalsku podiel vyšší ako 20 %, preplatenie dane vyberanej
zrážkou pri zdroji z dividend vyplácaných spoločnosťou so sídlom v Portugalsku výlučne v prípade, ak mala takýto podiel nepretržite
počas dvoch rokov a odďaľuje tak odstránenie dvojitého hospodárskeho zdanenia v porovnaní so spoločnosťami, ktoré sú akcionármi
so sídlom v Portugalsku a majú rovnaký druh podielu. Ak sa členský štát odvoláva na dohodu o zamedzení dvojitého zdanenia
uzatvorenú s iným členským štátom, vnútroštátnemu súdu prislúcha, aby zohľadnil takúto dohodu a prípadne preveril, či umožňuje
neutralizovanie účinkov obmedzenia voľného pohybu kapitálu.